
Domnului deputat Liviu-Bogdan Ciucă
Preşedintele Comisiei juridice, de disciplină şi imunităţi

AVIZ

asupra propunerii legislative privind registratorii comerciali și activitatea de înregistrare în registrul comerțului
În conformitate cu prevederile art.95 din Regulamentul Camerei Deputaţilor republicat, Biroul permanent a trimis spre avizare Comisiei pentru tehnologia informaţiei şi comunicaţiilor, propunerea legislativă privind registratorii comerciali și activitatea de înregistrare în registrul comerțului (PLx.193/2013).
Propunerea legislativă are ca obiect îmbunătățirea calității serviciilor prestate de Oficiul Național al Registrului Comerțului, precum și modificarea ori abrogarea unor acte normative din acest domeniu. Prin această propunere legislativă se dorește constituirea unui cadru juridic adecvat pentru stimularea spiritului antreprenorial, prin accesul direct și nemijlocit la toate informațiile utile pe care le dețin camerele de comerț, prin cadrul legislativ instituit de către Legea camerelor de comerț din România nr.335/2007, capabil să apere interesele comercianților ce beneficiază direct de serviciile prestate și să asigure, totodată, continuitatea administrării registrului comerțului. Se dorește regândirea modului de organizare a Oficiului Național al Registrului Comerțului și a activităților pe care le presupune înregistrarea operatorilor de comerț, prin trecerea acestuia din subordinea Ministerului Justiției, în sistemul Camerei de Comerț și Industrie a României.
Consiliul Legislativ avizează favorabil propunerea legislativă cu observaţii şi propuneri conform avizului nr. 206/29.03.2013.
Senatul a respins propunerea legislativă în şedinţa din 04.06.2013.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut propunerea legislativă şi au hotărât, cu unanimitate de voturi a membrilor prezenţi, avizarea negativă a acesteia. 
În raport cu obiectul şi conţinutul reglementării, propunerea legislativă face parte din categoria legilor organice.
VICEPREŞEDINTE,
                                                              Vasile Ghiorghe Gliga

